CELEX: 32020D2189
Language: sl
Date: 2020-12-18 00:00:00
Title: Izvedbeni sklep Sveta (EU) 2020/2189 z dne 18. decembra 2020 o dovoljenju Nizozemski, da uvede posebni ukrep, ki odstopa od členov 168 in 168a Direktive 2006/112/ES o skupnem sistemu davka na dodano vrednost

23.12.2020   
               
               
                  SL
               
               
                  Uradni list Evropske unije
               
               
                  L 434/1
               
            
         IZVEDBENI SKLEP SVETA (EU) 2020/2189
         z dne 18. decembra 2020
         o dovoljenju Nizozemski, da uvede posebni ukrep, ki odstopa od členov 168 in 168a Direktive 2006/112/ES o skupnem sistemu davka na dodano vrednost
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti prvega pododstavka člena 395(1) Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Člena 168 in 168a Direktive 2006/112/ES določata, da imajo davčni zavezanci pravico do odbitka davka na dodano vrednost (DDV) na blago in storitve, uporabljene v njihovih obdavčenih transakcijah.
                  
               
                     (2)
                  
                  
                     Z dopisom, ki ga je Komisija evidentirala 30. julija 2020, je Nizozemska zahtevala dovoljenje za uvedbo posebnega ukrepa, ki odstopa od členov 168 in 168a Direktive 2006/112/ES (v nadaljnjem besedilu: posebni ukrep), da se iz pravice do odbitka DDV izključi DDV na blago in storitve, kadar se zadevno blago in storitve več kot 90-odstotno uporabljajo za zasebne namene davčnega zavezanca ali njegovih zaposlenih ali na splošno za neposlovne namene ali negospodarske dejavnosti.
                  
               
                     (3)
                  
                  
                     Na podlagi drugega pododstavka člena 395(2) Direktive 2006/112/ES je Komisija z dopisom z dne 10. septembra 2020 zahtevo Nizozemske posredovala drugim državam članicam. Komisija je z dopisom z dne 11. septembra 2020 Nizozemsko obvestila, da ima na voljo vse informacije, za katere je menila, da so potrebne za presojo zahteve.
                  
               
                     (4)
                  
                  
                     Cilj posebnega ukrepa je poenostaviti postopek za pobiranje DDV ter preprečiti nekatere oblike davčne utaje in izogibanja davkom. Ukrep le v zanemarljivem obsegu vpliva na znesek dolgovanega davka v fazi končne potrošnje.
                  
               
                     (5)
                  
                  
                     Po informacijah, ki jih je predložila Nizozemska, pravne in dejanske razmere utemeljujejo uporabo posebnega ukrepa. Nizozemski bi bilo zato treba dovoliti, da uvede posebni ukrep, vendar za omejeno obdobje, in sicer do 31. decembra 2023. Omejeno obdobje bi moralo zadostovati, da se omogoči pregled nujnosti in učinkovitosti posebnega ukrepa ter stopnje razdelitve na poslovno in neposlovno uporabo, na kateri ta ukrep temelji.
                  
               
                     (6)
                  
                  
                     Če bo Nizozemska menila, da je potrebno podaljšanje posebnega ukrepa po letu 2023, bi morala do 31. marca 2023 predložiti zahtevo Komisiji skupaj s poročilom o uporabi posebnega ukrepa, ki vsebuje pregled uporabljene stopnje razdelitve.
                  
               
                     (7)
                  
                  
                     Posebni ukrep bo imel zgolj zanemarljiv učinek na skupni znesek obračunanih davkov v fazi končne potrošnje, in ne bo negativno vplivalo na lastna sredstva Unije iz naslova DDV.
                  
               
                     (8)
                  
                  
                     Zato bi bilo primerno dovoliti Nizozemski, da uporablja posebni ukrep do 31. decembra 2023 –
                  
               SPREJEL NASLEDNJI SKLEP:
         
            Člen 1
            Z odstopanjem od členov 168 in 168a Direktive 2006/112/ES se Nizozemski dovoli, da DDV na blago in storitve izključi iz pravice do odbitka DDV, kadar se zadevno blago in storitve več kot 90-odstotno uporabljajo za zasebne namene davčnega zavezanca ali njegovih zaposlenih ali na splošno za neposlovne namene ali negospodarske dejavnosti.
         
         
            Člen 2
            Ta sklep začne učinkovati z dnem uradne obvestitve.
            Uporablja se od 1. januarja 2021 do 31. decembra 2023.
            Kakršna koli zahteva za dovoljenje za podaljšanje posebnega ukrepa, ki je dovoljen s tem sklepom, se predloži Komisiji do 31. marca 2023.
            Takšni zahtevi se priloži poročilo o uporabi posebnega ukrepa, ki vsebuje pregled stopnje razdelitve, ki se uporabi za pravico do odbitka DDV na podlagi tega sklepa.
         
         
            Člen 3
            Ta sklep je naslovljen na Kraljevino Nizozemsko.
         
         
            V Bruslju, 18. decembra 2020
            
               
                  Za Svet
               
               
                  Predsednik
               
               M. ROTH
            
         
         
            (1)  UL L 347, 11.12.2006, str. 1.